CELEX: 
Language: el
Date: 2018-05-02 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης και τους όρους πληρωμής τους

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 2.5.2018
            
            
               σχετικά με τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης και τους όρους πληρωμής τους
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/796
                  1
                του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004, και ιδίως το άρθρο 80,
            
            
               Εκτιμώντας τα ακόλουθα:
            
            
               (1)Τα έσοδα του Οργανισμού Σιδηροδρόμων της Ευρωπαϊκής Ένωσης («ο Οργανισμός») συνίστανται στη συνεισφορά της Ένωσης και στα τέλη και τις επιβαρύνσεις που καταβάλλουν οι αιτούντες για τη διεκπεραίωση αιτήσεων για την έκδοση πιστοποιητικών, εγκρίσεων και αποφάσεων έγκρισης, για τις διαδικασίες προσφυγής και άλλες υπηρεσίες που παρέχει ο Οργανισμός σύμφωνα με το άρθρο 64 του κανονισμού (ΕΕ) 2016/796.
            
            
               (2)Τα τέλη και οι επιβαρύνσεις που πρέπει να καταβάλλονται στον Οργανισμό θα πρέπει να καθορίζονται με διαφανή, δίκαιο και ομοιόμορφο τρόπο, με σκοπό ιδίως την απλούστευση. Δεν θα πρέπει να έχουν ως αποτέλεσμα την επιβολή περιττών οικονομικών επιβαρύνσεων στις επιχειρήσεις και δεν θα πρέπει να διακυβεύουν την ανταγωνιστικότητα του ευρωπαϊκού σιδηροδρομικού τομέα. 
            
            
               (3)Κατά τον υπολογισμό των τελών και των επιβαρύνσεων θα πρέπει να λαμβάνεται υπόψη το κόστος του προσωπικού και το κόστος των εξωτερικών εμπειρογνωμόνων που συμμετέχουν στη διεκπεραίωση των αιτήσεων, κατά περίπτωση. Θα πρέπει επίσης να λαμβάνεται υπόψη το κόστος των βοηθητικών υπηρεσιών και των δραστηριοτήτων που σχετίζονται με τη διεκπεραίωση των αιτήσεων, καθώς και οποιοδήποτε άλλο λειτουργικό κόστος για την παροχή αυτών των υπηρεσιών. Το εν λόγω κόστος θα πρέπει να σχετίζεται με τις συναφείς δραστηριότητες και να είναι αναλογικό προς αυτές, καθώς και να μην εισάγει διακρίσεις.
            
            
               (4)Τα τέλη και οι επιβαρύνσεις που εισπράττει ο Οργανισμός θα πρέπει να καλύπτουν το πλήρες κόστος των υπηρεσιών που παρέχει ο Οργανισμός.
            
            
               (5)Ο χρόνος που αφιερώνει ο Οργανισμός για την παροχή των υπηρεσιών αυτών θα πρέπει να τιμολογείται σε ωριαία βάση, μέχρις ότου το σύστημα φθάσει σε στάδιο ωριμότητας που επιτρέπει την καθιέρωση ενός καθεστώτος πάγιας τιμολόγησης. Τα τέλη και οι επιβαρύνσεις του Οργανισμού θα πρέπει να καθορίζονται σε τέτοιο επίπεδο ώστε να αποφεύγονται ελλείμματα ή η σημαντική συσσώρευση πλεονασμάτων, σύμφωνα με τον κανονισμό (ΕΕ) 2016/796.
            
            
               (6)Τα καταβλητέα ποσά δεν θα πρέπει να εξαρτώνται από τον τόπο εγκατάστασης του αιτούντα ή τη γλώσσα που χρησιμοποιείται για την αίτηση. Ως εκ τούτου, τα έξοδα ταξιδίου και τα έξοδα μετάφρασης που αφορούν το μέρος της αίτησης που διεκπεραιώνεται από τον Οργανισμό θα πρέπει να αθροίζονται και να κατανέμονται μεταξύ όλων των αιτήσεων.
            
            
               (7)Τα τέλη και οι επιβαρύνσεις θα πρέπει να καθορίζονται κατά τρόπον ώστε να καλύπτουν τις ειδικές ανάγκες των μικρών και μεσαίων επιχειρήσεων. Οι επιχειρήσεις θα πρέπει να έχουν τη δυνατότητα, αν χρειαστεί, να καταβάλλουν την πληρωμή σε περισσότερες δόσεις.
            
            
               (8)Οι αιτούντες έχουν εξασφαλίσει το δικαίωμα να προσφεύγουν στο πλαίσιο του κανονισμού 2016/796 και θα πρέπει να είναι σε θέση να ζητούν διορθωτικά μέτρα και να ασκούν το δικαίωμα αυτό κατά αποφάσεων του Οργανισμού. Συνεπώς, η καταβολή των τελών και των επιβαρύνσεων για την άσκηση προσφυγής κατά αποφάσεων του Οργανισμού δεν πρέπει να αποτελεί προϋπόθεση για το παραδεκτό της προσφυγής. Τα τέλη και οι επιβαρύνσεις πρέπει να εισπράττονται μόνο για την εκδίκαση προσφυγών σε περιπτώσεις απόρριψης της προσφυγής. 
            
            
               (9)Σύμφωνα με την ορθή διαχείριση έργων, ο αιτών θα πρέπει να έχει τη δυνατότητα να ζητεί εκτίμηση. Ο αιτών θα πρέπει να πληροφορείται, κατά το δυνατόν, το πιθανό καταβλητέο ποσό, καθώς και τον τρόπο πληρωμής του. Θα πρέπει να καθορίζονται προθεσμίες για την καταβολή των τελών και των επιβαρύνσεων.
            
            
               (10)Οι πληροφορίες για τα τέλη και τις επιβαρύνσεις που καθορίζονται στον παρόντα κανονισμό θα πρέπει να δημοσιοποιούνται. Οιεσδήποτε μελλοντικές αναθεωρήσεις των τελών που εισπράττει ο Οργανισμός θα πρέπει να βασίζονται σε διαφανή εκτίμηση των εξόδων του Οργανισμού και των σχετικών εξόδων που προκύπτουν από τα καθήκοντα που ασκούν οι ΕΑΑ.
            
            
               (11)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής δυνάμει του άρθρου 81 του κανονισμού (ΕΕ) 2016/796,
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο και πεδίο εφαρμογής
            
            
               1.Ο παρών κανονισμός καθορίζει τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης («ο Οργανισμός») για τη διεκπεραίωση αιτήσεων σύμφωνα με τα άρθρα 14, 20, 21 και 22 του κανονισμού (ΕΕ) 2016/796, καθώς και για την παροχή άλλων υπηρεσιών σύμφωνα με τους στόχους για τους οποίους ιδρύθηκε ο Οργανισμός. Επίσης, διευκρινίζει τη μέθοδο που πρέπει να χρησιμοποιείται για τον υπολογισμό των εν λόγω τελών και επιβαρύνσεων, καθώς και τους όρους πληρωμής. 
            
            
               2.Ο παρών κανονισμός καθορίζει επίσης διαδικασίες για τη διασφάλιση της διαφάνειας, της μη εισαγωγής διακρίσεων και άλλων βασικών αρχών του ευρωπαϊκού δικαίου σε σχέση με τις χρεώσεις που επιβάλλουν οι εθνικές αρχές ασφάλειας («ΕΑΑ»), για τη διεκπεραίωση του εθνικού μέρους των αιτήσεων που εμπίπτουν στην αρμοδιότητα του Οργανισμού, σύμφωνα με τα άρθρα 14, 20 και 21 του κανονισμού (ΕΕ) 2016/796. 
            
            
               3.Ο παρών κανονισμός δεν εφαρμόζεται για τα τέλη και τις επιβαρύνσεις που εισπράττονται για τις ακόλουθες δραστηριότητες των ΕΑΑ:
            
            
               α)τη διεκπεραίωση αιτήσεων έκδοσης ενιαίων πιστοποιητικών ασφάλειας σύμφωνα με το άρθρο 10 παράγραφος 8 της οδηγίας (ΕΕ) 2016/798
                  2
                και τη σχετική διαδικασία προκαταρκτικής επαφής που προβλέπεται στον εκτελεστικό κανονισμό (EΕ) 2018/545 της Επιτροπής
                  3
               , 
            
            
               β)τη διεκπεραίωση αιτήσεων για τις έγκρισεις οχήματος για διάθεση στην αγορά ή τις έγκρισεις τύπου οχήματος σύμφωνα με το άρθρο 21 παράγραφος 8 και το άρθρο 24 παράγραφος 1 της οδηγίας (ΕΕ) 2016/797
                  4
                και τη σχετική διαδικασία προκαταρκτικής επαφής που προβλέπεται στον κανονισμό [εκτελεστική πράξη που αναφέρεται στο άρθρο 21 παράγραφος 9 της οδηγίας (ΕΕ) 2016/797]
                  5
               , 
            
            
               γ)τη γνωμοδότηση σχετικά με αίτηση έγκρισης παρατρόχιου εξοπλισμού ERTMS σύμφωνα με το άρθρο 19 παράγραφος 3 τελευταίο εδάφιο της οδηγίας (ΕΕ) 2016/797.
            
            
               δ)την έκδοση προσωρινών εγκρίσεων για επιτόπιες δοκιμές σύμφωνα με το άρθρο 21 παράγραφοι 3 και 5 της οδηγίας (ΕΕ) 2016/797.
            
            
               Άρθρο 2
            
            
               Είδη τελών και επιβαρύνσεων
            
            
               1.Ο Οργανισμός εισπράττει τέλη για τη διεκπεραίωση αιτήσεων, μεταξύ άλλων για την έκδοση εκτιμήσεων, καθώς και σε περιπτώσεις απόσυρσης αίτησης από τον αιτούντα ή τροποποίησης απόφασης από τον Οργανισμό. Ο Οργανισμός μπορεί επίσης να επιβάλλει τέλη για την ανάκληση προηγούμενης απόφασης λόγω μη συμμόρφωσης του κατόχου της έγκρισης ή της πιστοποίησης.
            
            
               2.Οι αιτήσεις που αναφέρονται στην παράγραφο 1 καλύπτουν:
            
            
               α)τις εγκρίσεις οχήματος για διάθεση στην αγορά ή τις εγκρίσεις τύπου οχήματος σύμφωνα με τα άρθρα 20 και 21 του κανονισμού (ΕΕ) 2016/796· 
            
            
               β)την έκδοση ενιαίων πιστοποιητικών ασφάλειας σύμφωνα με το άρθρο 14 του κανονισμού (ΕΕ) 2016/796·
            
            
               γ)τις αποφάσεις έγκρισης της συμμόρφωσης ως προς τη διαλειτουργικότητα των τεχνικών λύσεων σχετικά με παρατρόχιο υλικό ERTMS με τις σχετικές ΤΠΔ σύμφωνα με το άρθρο 22 του κανονισμού (ΕΕ) 2016/796·
            
            
               δ)τις προσφυγές που αναφέρονται στο άρθρο 58 του κανονισμού (ΕΕ) 2016/796, σύμφωνα με το άρθρο 7 του εν λόγω κανονισμού.
            
            
               3.Ο Οργανισμός εισπράττει επιβαρύνσεις για την παροχή υπηρεσιών πέραν αυτών που αναφέρονται στην παράγραφο 1, κατόπιν αιτήσεως του αιτούντος ή οποιουδήποτε άλλου προσώπου. Ειδικότερα, ο Οργανισμός εισπράττει επιβαρύνσεις για τη διαδικασία προκαταρκτικής επαφής που προβλέπεται στον (EΕ) 2018/545 και στον κανονισμό [η εκτελεστική πράξη που αναφέρεται στο άρθρο 10 παράγραφος 10 της οδηγίας (ΕΕ) 2016/798]
                  6
               .
            
            
               4.Ο Οργανισμός δημοσιεύει κατάλογο των υπηρεσιών στον δικτυακό του τόπο.
            
         
         
            
               Άρθρο 3
            
            
               Υπολογισμός των τελών και των επιβαρύνσεων
            
            
               1.Το ποσό των τελών και των επιβαρύνσεων αποτελείται από το σύνολο των εξής: 
            
            
               α)του αριθμού ωρών που αφιερώνουν οι υπάλληλοι του Οργανισμού και οι εξωτερικοί εμπειρογνώμονες για τη διεκπεραίωση της αίτησης, πολλαπλασιαζόμενου επί του ωριαίου συντελεστή του Οργανισμού· και
            
            
               β)των σχετικών εξόδων των ΕΑΑ που προκύπτουν από τη διεκπεραίωση του εθνικού μέρους της αίτησης. 
            
            
               2.Ο Οργανισμός εφαρμόζει ωριαίο συντελεστή ύψους 130 ευρώ για τους σκοπούς της παραγράφου 1 στοιχείο α). 
            
            
               Άρθρο 4
            
            
               Εκτιμήσεις των τελών και των επιβαρύνσεων
            
            
               1.Ο Οργανισμός, κατόπιν αιτήματος του αιτούντος, εκδίδει μη δεσμευτική εκτίμηση του ποσού των τελών και των επιβαρύνσεων που αφορούν την αίτηση ή αίτημα παροχής υπηρεσιών και παρέχει πληροφορίες σχετικά με τον χρόνο έκδοσης των τιμολογίων. 
            
            
               Οι ΕΑΑ που συμμετέχουν στη διεκπεραίωση της αίτησης παρέχουν στον Οργανισμό τη δική τους μη δεσμευτική εκτίμηση κόστους, όπως αναφέρεται στο άρθρο 3 παράγραφος 1 στοιχείο β), η οποία συνυπολογίζεται στην εκτίμηση του Οργανισμού.
            
            
               2.Κατά τη διεκπεραίωση μιας αίτησης, ο Οργανισμός και οι ΕΕΑ παρακολουθούν τα έξοδά τους. Κατόπιν αιτήματος του αιτούντος, όταν υπάρχει κίνδυνος το κόστος να υπερβεί τις εκτιμήσεις περισσότερο από 15%, ο Οργανισμός ενημερώνει σχετικά τον αιτούντα. 
            
            
               3.Εφόσον η διεκπεραίωση μιας αίτησης ή μιας υπηρεσίας διαρκέσει περισσότερο από ένα έτος, ο αιτών δύναται να ζητήσει νέα εκτίμηση.
            
            
               4.Στις περιπτώσεις που ζητείται η έκδοση εκτιμήσεων, καθώς και τυχόν επανεξέτασή τους, οι προθεσμίες που καθορίζονται στο άρθρο 19 παράγραφος 4 και στο άρθρο 21 παράγραφος 6 της οδηγίας (ΕΕ) 2016/797, καθώς και στο άρθρο 10 παράγραφος 6 της οδηγίας (ΕΕ) 2016/798, επιτρέπεται να ανασταλούν για μέγιστο χρονικό διάστημα δέκα εργάσιμων ημερών.
            
            
               Άρθρο 5
            
            
               Όροι πληρωμής
            
            
               1.Ο Οργανισμός εκδίδει τιμολόγιο για τα τέλη και τις επιβαρύνσεις που οφείλονται εντός 30 ημερολογιακών ημερών από την ημερομηνία 
            
            
               α)έκδοσης της απόφασης του Οργανισμού ή του τμήματος προσφυγών· ή 
            
            
               β)ολοκλήρωσης της παρεχόμενης υπηρεσίας· ή
            
            
               γ)απόσυρσης της αίτησης· ή 
            
            
               δ)οποιουδήποτε άλλου συμβάντος που είχε ως αποτέλεσμα την παύση της διεκπεραίωσης της αίτησης.
            
         
         
            
               2.Το τιμολόγιο αναφέρει λεπτομερώς: 
            
            
               α)τον αριθμό ωρών που αφιέρωσε ο Οργανισμός· και
            
            
               β)κατά περίπτωση, τις χρεώσεις ανά αρμόδια ΕΑΑ. Οι χρεώσεις καθορίζονται με βάση τα καθήκοντα και τον χρόνο που αφιερώθηκε ή με τη μορφή πάγιων συντελεστών που εφαρμόζονται για τη διεκπεραίωση του εθνικού μέρους της αίτησης. 
            
            
               3.Οι ΕΑΑ παρέχουν στον Οργανισμό κατάσταση εξόδων για τη συνεισφορά τους, η οποία πρέπει να περιλαμβάνεται στο τιμολόγιο που εκδίδει ο Οργανισμός, το αργότερο όταν το ζητήσει ο Οργανισμός. Η κατάσταση εξόδων αναφέρει λεπτομερώς τον τρόπο υπολογισμού των εν λόγω εξόδων.
            
            
               4.Τα τέλη και τα επιβαρύνσεις εκδίδονται και καταβάλλονται σε ευρώ.
            
            
               5.Ο Οργανισμός ενημερώνει τους αιτούντες για την απόφαση και εκδίδει το τιμολόγιο μέσω της υπηρεσίας μίας στάσης που αναφέρεται στο άρθρο 12 του κανονισμού (ΕΕ) 2016/796.
            
            
               6.Ο Οργανισμός μπορεί να χρεώνει ενδιάμεσα ποσά κάθε έξι μήνες. 
            
            
               7.Η καταβολή των τελών και των επιβαρύνσεων πραγματοποιείται μέσω εμβάσματος στον τραπεζικό λογαριασμό του Οργανισμού που αναγράφεται για τον σκοπό αυτό.
            
            
               8.Οι αιτούντες διασφαλίζουν ότι ο Οργανισμός λαμβάνει την πληρωμή των οφειλόμενων ποσών, καθώς και τυχόν τραπεζικών επιβαρύνσεων σχετικών με την εν λόγω πληρωμή, εντός 60 ημερολογιακών ημερών από την ημερομηνία κοινοποίησης του τιμολογίου. 
            
            
               9.Εάν ο αιτών είναι μικρή ή μεσαία επιχείρηση, ο Οργανισμός λαμβάνει υπόψη αιτήματα για εύλογη παράταση της προθεσμίας πληρωμής και για την πληρωμή σε δόσεις. 
            
            
               Για τους σκοπούς του παρόντος κανονισμού, ως μικρές ή μεσαίες επιχειρήσεις νοούνται οι επιχειρήσεις που απασχολούν λιγότερους από 250 εργαζομένους και των οποίων ο ετήσιος κύκλος εργασιών δεν υπερβαίνει τα 50 εκατ. EUR ή το σύνολο του ετήσιου ισολογισμού δεν υπερβαίνει τα 43 εκατ. EUR.
            
            
               10.Οι ΕΑΑ λαμβάνουν επιστροφή των εξόδων για τη διεκπεραίωση του εθνικού μέρους των αιτήσεων εντός των προθεσμιών που αναφέρονται στις παραγράφους 8 και 9.
            
            
               Άρθρο 6
            
            
               Μη καταβολή
            
            
               1.Εάν ο Οργανισμός δεν λάβει την πληρωμή εντός των προθεσμιών που προβλέπονται στο άρθρο 5 παράγραφοι 8 και 9, δύναται να χρεώσει τόκο για κάθε επιπλέον ημερολογιακή ημέρα έως ότου λάβει την πληρωμή και εφαρμόζει τους κανόνες περί είσπραξης που προβλέπονται στο άρθρο 80 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου
                  7
               . 
            
            
               2.Το επιτόκιο είναι εκείνο που εφαρμόζει η Ευρωπαϊκή Κεντρική Τράπεζα στις κύριες πράξεις αναχρηματοδότησης, όπως δημοσιεύεται στην Επίσημη Εφημερίδα της Ευρωπαϊκής Ένωσης σειρά C, το οποίο ισχύει την πρώτη ημερολογιακή ημέρα του μήνα λήξης της προθεσμίας, προσαυξημένο κατά οκτώ ποσοστιαίες μονάδες.
            
            
               3.Εφόσον ο Οργανισμός έχει αποδεικτικά στοιχεία ότι η δημοσιονομική επιφάνεια του αιτούντος είναι επισφαλής, δύναται να απορρίψει την αίτησή του, εκτός εάν ο αιτών προσκομίσει τραπεζική εγγύηση ή εμπράγματη κατάθεση.
            
            
               4.Ο Οργανισμός δύναται να απορρίψει μια νέα αίτηση εφόσον ο αιτών δεν έχει τηρήσει τις υποχρεώσεις πληρωμής των ποσών που απορρέουν από προηγούμενη εκτέλεση καθηκόντων ή παροχή υπηρεσιών έγκρισης και πιστοποίησης εκ μέρους του Οργανισμού, εκτός εάν ο αιτών καταβάλει τα οφειλόμενα ποσά για την εκτέλεση των εν λόγω καθηκόντων ή την παροχή των υπηρεσιών έγκρισης και πιστοποίησης.
            
            
               5.Ο Οργανισμός λαμβάνει τα δέοντα νομικά μέτρα για να εξασφαλίσει ότι τα εκδοθέντα τιμολόγια εξοφλούνται πλήρως. Προς τον σκοπό αυτό, οι ΕΑΑ που έχουν υποβάλει κατάσταση εξόδων προς απόδοση στηρίζουν τον Οργανισμό στο πλαίσιο αυτής της διαδικασίας.
            
            
               Άρθρο 7
            
         
         
            
               Προσφυγές και τέλη για προσφυγές
            
            
               1.Ο Οργανισμός επιβάλλει τέλος για κάθε προσφυγή που έχει απορριφθεί ή αποσυρθεί.
            
            
               2.Τα τέλη προσφυγής ανέρχονται στο ποσό των 10 000 EUR ή ισούνται με το ποσό του τέλους που χρεώθηκε για την προσβαλλόμενη απόφαση, όποιο από τα δύο είναι χαμηλότερο.
            
            
               3.Ο Γραμματέας του τμήματος προσφυγών ενημερώνει τον προσφεύγοντα σχετικά με τους όρους πληρωμής. Ο προσφεύγων έχει στη διάθεσή του 30 ημερολογιακές ημέρες για να πραγματοποιήσει την πληρωμή, αρχής γενομένης από την ημερομηνία κοινοποίησης του τιμολογίου.
            
            
               4.Ο αιτών δύναται να ασκήσει προσφυγή στο τμήμα προσφυγών κατά των τελών και επιβαρύνσεων για τα οποία εκδίδεται τιμολόγιο. 
            
            
               Άρθρο 8
            
            
               Δημοσίευση και αναθεώρηση των συντελεστών
            
            
               1.Ο Οργανισμός δημοσιεύει στον δικτυακό του τόπο τον ωριαίο συντελεστή που αναφέρεται στο άρθρο 3. 
            
            
               2.Οι ΕΑΑ δημοσιεύουν τους συντελεστές που αφορούν τον καθορισμό των εξόδων που χρεώνονται στον Οργανισμό όπως αναφέρεται στο άρθρο 3 παράγραφος 1 στοιχείο β). Όταν η ΕΑΑ εφαρμόζει πάγιο συντελεστή, καθορίζει σε ποιες περιπτώσεις έγκρισης και πιστοποίησης ισχύει ο πάγιος συντελεστής. 
            
            
               3.Ο δικτυακός τόπος του Οργανισμού περιέχει σύνδεσμο με αυτές τις πληροφορίες.
            
            
               4.Ο Οργανισμός, στην ετήσια έκθεση που αναφέρεται στο άρθρο 51 παράγραφος 1 στοιχείο α) του κανονισμού (ΕΕ) 2016/796, περιλαμβάνει πληροφορίες για τα στοιχεία που αποτελούν τη βάση του ωριαίου συντελεστή, τα οικονομικά αποτελέσματα και τις προβλέψεις. 
            
            
               Άρθρο 9
            
            
               Διαδικασίες του Οργανισμού
            
            
               1.Για να διαχωρίσει τα έσοδα και τις δαπάνες από τις δραστηριότητες που υπόκεινται στην καταβολή τελών και επιβαρύνσεων που αναφέρονται στο άρθρο 1 παράγραφος 1, ο Οργανισμός:
            
            
               α)εισπράττει και διατηρεί έσοδα που προέρχονται από τα τέλη και τις επιβαρύνσεις σε χωριστό τραπεζικό λογαριασμό·
            
            
               β)υποβάλλει έκθεση σε ετήσια βάση για το σύνολο των εσόδων και των δαπανών που καταλογίζονται στις δραστηριότητες που υπόκεινται στην καταβολή τελών και επιβαρύνσεων, καθώς και για τη διάρθρωση του κόστους και τις επιδόσεις ως προς το κόστος.
            
            
               2.Εάν, κατά το κλείσιμο ενός οικονομικού έτους, τα συνολικά έσοδα από τέλη και επιβαρύνσεις υπερβαίνουν το συνολικό κόστος των δραστηριοτήτων που υπόκεινται στην καταβολή τελών και επιβαρύνσεων, το πλεονάζον ποσό διατηρείται σε δημοσιονομικό αποθεματικό και χρησιμοποιείται για την αντιμετώπιση πλεονασμάτων ή ελλειμμάτων σύμφωνα με τον δημοσιονομικό κανονισμό του Οργανισμού.
            
            
               3.Διασφαλίζεται η βιωσιμότητα των εσόδων από δραστηριότητες που υπόκεινται σε τέλη και επιβαρύνσεις.
            
            
               Άρθρο 10
            
            
               Αξιολόγηση και Αναθεώρηση
            
         
         
            
               1.Το καθεστώς τελών και επιβαρύνσεων αποτελεί αντικείμενο αξιολόγησης σε κάθε οικονομικό έτος. Η εν λόγω αξιολόγηση βασίζεται στα προηγούμενα οικονομικά αποτελέσματα του Οργανισμού και στις εκτιμήσεις του σχετικά με τις δαπάνες και τα έσοδα. Επίσης, συνδέεται με το Ενιαίο Έγγραφο Προγραμματισμού του Οργανισμού.
            
            
               2.Η Επιτροπή, με βάση την αξιολόγηση των οικονομικών αποτελεσμάτων και των προβλέψεων του Οργανισμού, αναθεωρεί τα τέλη και τις επιβαρύνσεις, εάν είναι απαραίτητο.
            
            
               3.Με βάση τις πληροφορίες που παρέχει ο Οργανισμός στην ετήσια έκθεσή του που αναφέρεται στο άρθρο 8, ο παρών κανονισμός επανεξετάζεται το αργότερο στις 16 Ιουνίου 2022 για τη σταδιακή εισαγωγή πάγιων τελών.
            
            
               Άρθρο 11
            
            
               Μεταβατικές διατάξεις
            
            
               Στις περιπτώσεις που αναφέρονται στο άρθρο 55 παράγραφος 4 του [εκτελεστική πράξη που αναφέρεται στο άρθρο 21 παράγραφος 9 της οδηγίας (ΕΕ) 2016/797] και στο άρθρο 15 παράγραφος 4 του [εκτελεστική πράξη που αναφέρεται στο άρθρο 10 παράγραφος 10 της οδηγίας (ΕΕ) 2016/798], οι εργασίες που πραγματοποιήθηκαν πριν από την υποβολή της αίτησης στον Οργανισμό δεν καλύπτονται από τέλη και επιβαρύνσεις στον παρόντα κανονισμό και διέπονται από την εθνική νομοθεσία.  
            
            
               Άρθρο 12
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Τίθεται σε εφαρμογή στις 16 Φεβρουαρίου 2019. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 2.5.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004 (ΕΕ L 138 της 26.5.2016, σ. 1).
               
               
                  
                     (2)
                  
                        Οδηγία (EE) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102).
               
               
                  
                     (3)
                  
                        Εκτελεστικός κανονισμός ΧΧΧ της Επιτροπής
               
               
                  
                     (4)
                  
                        Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (ΕΕ L 138 της 26.5.2016, σ. 44).
               
               
                  
                     (5)
                  
                        Εκτελεστικός κανονισμός (EΕ) 2018/545 της Επιτροπής, της 4ης Απριλίου 2018, σχετικά με τον καθορισμό πρακτικών ρυθμίσεων για την έγκριση σιδηροδρομικών οχημάτων και διαδικασίας έγκρισης τύπου οχημάτων σύμφωνα με την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου (ΕΕ L 90 της 6.4.2018, σ. 66).
               
               
                  
                     (6)
                  
                        Εκτελεστικός κανονισμός ΧΧ της Επιτροπής.
               
               
                  
                     (7)
                  
                        Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1-96).